b'\n_START_ARTICLE_\nSfnet\n_START_PARAGRAPH_\nSfnet on suomenkielinen uutisryhm\xc3\xa4hierarkia, joka perustettiin vuonna 1985. Toisin kuin finet, sfnet-hierarkia on hallinnoitu, mik\xc3\xa4 tarkoittaa ett\xc3\xa4 vain m\xc3\xa4\xc3\xa4r\xc3\xa4tyt koordinaattoreiksi kutsutut henkil\xc3\xb6t voivat lis\xc3\xa4t\xc3\xa4 tai poistaa ryhmi\xc3\xa4. Hierarkian hallinnointi p\xc3\xa4\xc3\xa4ttyi 2013._NEWLINE_Sfnet liittyi alkuvaiheessaan kiinte\xc3\xa4sti Suomen Unix-k\xc3\xa4ytt\xc3\xa4j\xc3\xa4yhdistykseen (FUUG), jota perustamassa olivat mm. Juha Hein\xc3\xa4nen, Akif Ali ja Timo Kunnas; Julf Helsingius toimi yhdistyksen puheenjohtajana. Varsinaisen sfnet-hierarkian luontik\xc3\xa4skyn antoi Hannu-Matti J\xc3\xa4rvinen. H\xc3\xa4nen lis\xc3\xa4kseen koordinaattorina toimi my\xc3\xb6s Harri Salminen Funetista. Viitteess\xc3\xa4 kaikki edell\xc3\xa4 mainitut on mainittu sfnetin perustajina. Salmisen tilalla 2000-luvulla koordinaattoreina toimivat my\xc3\xb6s Kalle Kivimaa ja Tuuli Saarikoski._NEWLINE_Kaikkien sfnet-ryhmien nimet alkavat "sfnet"-etuliitteell\xc3\xa4. K\xc3\xa4yt\xc3\xb6ss\xc3\xa4 olevia tai olleita ryhmi\xc3\xa4 ovat esimerkiksi sfnet.keskustelu.seksi, sfnet.tiede.historia ja sfnet.viestinta.irc._NEWLINE_Nimi sfnet juontaa juurensa Suomen vanhaan maatunnukseen autoissa, joka oli SF (= Suomi-Finland). Vuonna 1985 kansainv\xc3\xa4linen standardointij\xc3\xa4rjest\xc3\xb6 ISO oli jo julkistanut kansainv\xc3\xa4liset 2- ja 3-kirjaimiset maalyhenteet (FI, FIN), mutta t\xc3\xa4m\xc3\xa4 tieto ei ollut saavuttanut sfnetin perustajia. Mikko J. Salminen huomautti t\xc3\xa4st\xc3\xa4 vuonna 1986 Julf Helsingiukselle, mutta t\xc3\xa4ss\xc3\xa4 vaiheessa ei ollut en\xc3\xa4\xc3\xa4 mahdollisuuksia vaihtaa ryhmien nimi\xc3\xa4. ".fi"-domaintunnus tuli k\xc3\xa4ytt\xc3\xb6\xc3\xb6n 1986 ja sit\xc3\xa4 ennen ".sf"-tunnusta "koek\xc3\xa4ytettiin" domain-tunnuksena rajoitetusti.'